Nordjylland går ind i en våd, kold og blæsende uge, efter DMI har meldt om vintervejr, der rammer det meste af landet.

Selvom sneen udeblev juleaften i Danmark, kan det samme ikke siges om januar. Sådan lyder det fra Danmarks Meteorologiske Institut (DMI), der melder om sne, slud og blæsevejr. Det gælder også Nordjylland, der i løbet af den kommende uge får masser af nedbør i form af både regn og tøsne. Mandag står den på blæst, og i løbet af dagen bevæger der sig et mindre snevejr ind over landet vestfra, og DMI regner med, at der kommer til at falde omkring fem centimer sne flere steder i landet. Tirsdag og onsdag bliver ligeledes dage med regn og slud, mens temperaturen ligger på omkring tre-fire grader.